CELEX: 32021R1972
Language: hr
Date: 2021-08-11 00:00:00
Title: Delegirana uredba Komisije (EU) 2021/1972 оd 11. kolovoza 2021. o dopuni Uredbe (EU) 2021/1139 Europskog parlamenta i Vijeća o uspostavi Europskog fonda za pomorstvo, ribarstvo i akvakulturu i izmjeni Uredbe (EU) 2017/1004 utvrđivanjem kriterijâ za izračun dodatnih troškova subjekata povezanih s ribolovom, uzgojem, preradom i stavljanjem na tržište određenih proizvoda ribarstva i akvakulture iz najudaljenijih regija

15.11.2021   
               
               
                  HR
               
               
                  Službeni list Europske unije
               
               
                  L 402/1
               
            
         DELEGIRANA UREDBA KOMISIJE (EU) 2021/1972
         оd 11. kolovoza 2021.
         o dopuni Uredbe (EU) 2021/1139 Europskog parlamenta i Vijeća o uspostavi Europskog fonda za pomorstvo, ribarstvo i akvakulturu i izmjeni Uredbe (EU) 2017/1004 utvrđivanjem kriterijâ za izračun dodatnih troškova subjekata povezanih s ribolovom, uzgojem, preradom i stavljanjem na tržište određenih proizvoda ribarstva i akvakulture iz najudaljenijih regija
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/1139 Europskog parlamenta i Vijeća od 7. srpnja 2021. o uspostavi Europskog fonda za pomorstvo, ribarstvo i akvakulturu i izmjeni Uredbe (EU) 2017/1004 (1), a posebno njezin članak 36. stavak 6.,
         budući da:
         
                     (1)
                  
                  
                     Prema članku 24. Uredbe (EU) 2021/1139, Europski fond za pomorstvo, ribarstvo i akvakulturu (EFPRA) može poduprijeti naknadu za dodatne troškove subjekata povezane s ribolovom, uzgojem, preradom i stavljanjem na tržište određenih proizvoda ribarstva i akvakulture iz najudaljenijih regija Unije iz članka 349. Ugovora.
                  
               
                     (2)
                  
                  
                     U skladu s člankom 35. Uredbe (EU) 2021/1139 dotična država članica trebala bi za svaku najudaljeniju regiju opisati metodologiju za izračun naknade dodatnih troškova u akcijskom planu iz tog članka.
                  
               
                     (3)
                  
                  
                     U skladu s člankom 36. stavkom 6. Uredbe (EU) 2021/1139 Komisija je ovlaštena za donošenje delegiranih akata kojima se utvrđuju kriteriji za izračun dodatnih troškova koji proizlaze iz specifičnih poteškoća dotičnih regija.
                  
               
                     (4)
                  
                  
                     Kako bi se omogućilo usklađeno i jednako postupanje sa svim dotičnim regijama, a posebno kako bi se izbjeglo prekomjerno plaćanje naknade dodatnih troškova, nužno je utvrditi kriterije za izračun dodatnih troškova koji proizlaze iz specifičnih poteškoća najudaljenijih regija Unije. Zajedničkim kriterijima koji se trebaju koristiti trebala bi se osigurati primjena homogene metode izračuna dodatnih troškova za sve dotične regije.
                  
               
                     (5)
                  
                  
                     Kako bi se izbjeglo prekomjerno plaćanje naknade, potrebno je posebno oprezno procijeniti referentne troškove koji se odnose na proizvode ili kategorije proizvoda koje snose subjekti u kontinentalnom dijelu države članice ili područja Unije, a na temelju kojih se određuju dodatni troškovi.
                  
               
                     (6)
                  
                  
                     Za neke proizvode ili kategorije proizvoda nema kriterija za usporedbu ili mjernih jedinica u kontinentalnom dijelu dotičnog državnog područja države članice. U tim slučajevima referentna vrijednost za izračun dodatnih troškova trebala bi se utvrditi s obzirom na troškove jednakih proizvoda ili kategorija proizvoda koje snose subjekti iz kontinentalnog dijela državnog područja Unije.
                  
               
                     (7)
                  
                  
                     S obzirom na različite tržišne uvjete u najudaljenijim regijama, oscilacije u ulovu i stokovima te tržišnoj potražnji, dotičnim državama članicama trebalo bi prepustiti da same utvrde proizvode ili kategorije proizvoda ribarstva i akvakulture prihvatljive za naknadu, njihove najviše količine i razine iznosa naknade u okviru ukupnih dodijeljenih sredstava za svaku državu članicu.
                  
               
                     (8)
                  
                  
                     Države članice trebale bi utvrditi iznose naknade na razini koja dopušta primjerenu kompenzaciju dodatnih troškova koji proizlaze iz specifičnih poteškoća najudaljenijih regija i kojom se izbjegava prekomjerno plaćanja naknade. U tu bi se svrhu za iznos naknade trebali uzeti u obzir i drugi oblici javne intervencije kojima se utječe na razinu dodatnih troškova, uključujući sve državne potpore prijavljene na temelju članka 108. stavka 3. Ugovora i članka 37. Uredbe (EU) 2021/1139.
                  
               
                     (9)
                  
                  
                     Kako bi se utvrdilo usklađeno prikazivanje dodatnih troškova, potrebno je dodatne troškove izraziti na temelju tona žive mase, kako je utvrđeno Uredbom Vijeća (EZ) br. 1224/2009 (2) i Provedbenom uredbom Komisije (EU) br. 404/2011 (3), kojom se utvrđuju oznake za prezentiranje proizvoda za prerađenu ribu i pretvorbeni faktori Europske unije za svježu i svježu soljenu ribu kako bi se masa uskladištene ili prerađene ribe pretvorila u živu masu ribe u svrhu praćenja ulova.
                  
               
                     (10)
                  
                  
                     Kako bi se omogućila brza primjena mjera predviđenih ovom Uredbom, s obzirom na to da su rashodi prihvatljivi za EFPRA već od 1. siječnja 2021. u skladu s člankom 63. stavkom 2. Uredbe (EU) 2021/1060 Europskog parlamenta i Vijeća (4), ova Uredba trebala bi stupiti na snagu sljedećeg dana od dana objave u Službenom listu Europske unije,
                  
               DONIJELA JE OVU UREDBU:
         
            Članak 1.
            Ovom Uredbom utvrđuju se kriteriji za izračun dodatnih troškova subjekata koji su nastali tijekom razdoblja prihvatljivosti utvrđenog u članku 63. stavku 2. Uredbe (EU) 2021/1060 i povezani su s ribolovom, uzgojem, preradom i stavljanjem na tržište određenih proizvoda ribarstva i akvakulture iz najudaljenijih regija Unije iz članka 349. prvog stavka Ugovora o funkcioniranju Europske unije, a proizlaze iz specifičnih poteškoća najudaljenijih regija.
         
         
            Članak 2.
            
               1.   Dodatni troškovi iz članka 1. izračunavaju se odvojeno za svaku od sljedećih aktivnosti:
               
                           (a)
                        
                        
                           ribolov;
                        
                     
                           (b)
                        
                        
                           uzgoj;
                        
                     
                           (c)
                        
                        
                           prerada;
                        
                     
                           (d)
                        
                        
                           stavljanje na tržište.
                        
                     
            
               2.   U okviru svake aktivnosti iz stavka 1. dodatni troškovi izračunavaju se na temelju stavki rashoda za svaki proizvod ili kategoriju proizvoda za koje država članica utvrdi da su prihvatljivi za naknadu.
            
            
               3.   Dodatni troškovi utvrđuju se za svaku stavku rashoda kao razlika između troškova subjekata u dotičnim najudaljenijim regijama, umanjenih za svaki oblik javne intervencije koji utječe na razinu dodatnih troškova, i usporedivih troškova kontinentalnih subjekata dotične države članice.
            
            
               4.   Za sve posebne stavke rashoda za proizvode ili kategorije proizvoda za koje ne postoje kriteriji za usporedbu ili mjerne jedinice u kontinentalnom dijelu državnog područja države članice dodatni troškovi utvrđuju se s obzirom na usporedive troškove subjekata iz kontinentalnog dijela područja Unije za jednake proizvode ili kategorije proizvoda.
            
            
               5.   Pri izračunu dodatnih troškova u obzir se uzimaju sve javne intervencije, uključujući sve državne potpore prijavljene na temelju članka 108. stavka 3. Ugovora i članka 37. Uredbe (EU) 2021/1139.
            
         
         
            Članak 3.
            
               1.   Izračun dodatnih troškova temelji se samo na troškovima koji proizlaze iz specifičnih poteškoća najudaljenijih regija.
            
            
               2.   Izračun dodatnih troškova temelji se na godišnjem prosjeku zabilježenih cijena.
            
            
               3.   Dodatni troškovi izraženi su u eurima po toni žive mase i, prema potrebi, sve se komponente troškova ukupnih dodatnih troškova preračunavaju u eure po toni žive mase. U tu se svrhu koriste pretvorbeni faktori utvrđeni u prilozima XIII. i XIV. Provedbenoj uredbi (EU) br. 404/2011.
            
         
         
            Članak 4.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 11. kolovoza 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 247, 13.7.2021., str. 1.
         
         
            (2)  Uredba Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).
         
            (3)  Provedbena uredba Komisije (EU) br. 404/2011 od 8. travnja 2011. |o detaljnim pravilima za provedbu Uredbe Vijeća (EZ) br. 1224/2009 o uspostavi sustava kontrole Zajednice za osiguranje sukladnosti s pravilima zajedničke ribarstvene politike (SL L 112, 30.4.2011., str. 1.).
         
            (4)  Uredba (EU) 2021/1060 Europskog parlamenta i Vijeća od 24. lipnja 2021. o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike (SL L 231, 30.6.2021., str. 159.).